RESOLUCIÓN do 24 de xullo de 2008 pola que se convoca un taller práctico sobre procedemento de elaboración de disposicións de carácter xeral e técnica normativa en colaboración coa Asesoría Xurídica Xeral da Xunta de Galicia e co Consello Consultivo de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 08/09/2008

Dentro do plan de actividades da Escola Galega de Administración Pública para o ano 2008 e de acordo coas funcións atribuídas pola Lei 4/1987, do 27 de maio, de creación da Escola, e pola Lei 10/1989, do 10 de xullo, de modificación da anterior, convócase, en colaboración coa Asesoría Xurídica Xeral da Xunta de Galicia e co Consello Consultivo de Galicia, un taller práctico sobre procedemento de elaboración de disposicións de carácter xeral e técnica normativa, conforme as seguintes bases:
1. Destinatarios:
Esta actividade formativa ten como destinatarios preferentemente ou exclusivamente persoal ao servizo das administracións públicas de Galicia, e a súa selección faraa a Asesoría Xurídica Xeral respectando en todo caso os criterios selectivos sinalados con carácter xeral na Resolución do 4 de xaneiro de 2008 (DOG nº 7, do 10 de xaneiro).
2. Obxectivos:
O taller práctico sobre procedemento de elaboración de disposicións de carácter xeral e técnica normativa pretende dotar os asistentes dun conxunto de capacidades e habilidades en materia de técnica normativa que poidan aplicar no desenvolvemento da súa actividade diaria á hora de elaborar disposicións de carácter xeral.
3. Contidos:
Módulo I. A lei. O procedemento lexislativo.
Módulo II. Relacións entre a lei e o regulamento. Titularidade da potestade regulamentaria. O principio de reserva de lei.
Módulo III. O regulamento. Concepto, natureza e clases.
Módulo IV. Procedemento de elaboración de disposicións de carácter xeral. Normativa reguladora.
Conferencia de Francisco Caamaño.
Módulos V, VI e VII. Regras de técnica normativa. Redacción e estruturación das normas. Parte expositiva. Parte dispositiva. Parte final. Normas de modificación.
Módulo VIII. Elaboración e resolución dun caso práctico.
Módulo IX. A impugnación xurisdicional das disposicións de carácter xeral.
4. Desenvolvemento e prazas:
Datas: 20, 21, 22, 23, 24, 27, 28, 29 e 30 de outubro e 3 e 4 de novembro de 2008.
Horario: das 17.00 ás 20.00 horas
A duración do taller será de 30 horas lectivas e unha conferencia inaugural.
O taller convocado desenvolverase na Escola Galega de Administración Pública (EGAP), situada na rúa Madrid, 2-4, Polígono de Fontiñas, en Santiago de Compostela.
5. Prazas: 40.
6. Solicitudes.
-Presentación de solicitudes.
a) O persoal que desexe participar no seminario que se convoca nesta resolución deberá cubrir o formulario de matrícula en liña que pode atopar no portal web da EGAP no seguinte enderezo:
http://egap.xunta.es/matricula.
b) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
c) Os formularios cubertos adecuadamente no enderezo da internet
http://egap.xunta.es/matricula
entenderanse como presentados na EGAP.
d) En caso de dúbida, de dificultades técnicas ou de que precise máis información no momento de presentar a solicitude, pode dirixirse á EGAP enviando un correo electrónico ao enderezo matricula.egap@xunta.es, ou ben chamando ao teléfono 981 54 63 27, co obxecto de que se adopten as medidas necesarias para facilitar a presentación da súa solicitude.
Para máis información respecto a aspectos organizativos ou docentes do seminario poden chamar ao teléfono 981 54 62 41.
7. Prazo.
O prazo de presentación de solicitudes finalizará o 26 de setembro de 2008.
8. Selección.
Os criterios selectivos que serán empregados son os sinalados con carácter xeral na Resolución da Escola Galega de Administración Pública do 4 de xaneiro de 2008 (Diario Oficial de Galicia nº 7 do 10 de xaneiro). Aínda que se lles dará preferencia aos funcionarios da Comunidade Autónoma, reservarase unha cota dun 20% para funcionarios doutras administracións.
A selección dos participantes será realizada pola Asesoría Xurídica Xeral da Xunta de Galicia, a quen corresponde a dirección e responsabilidade académica do taller.
A EGAP publicará na súa páxina web os admitidos neste taller.
9. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento do taller, así como a de cancelalo, se o escaso número de solicitudes non xustificase a súa realización.
11. Asistencias ao taller.
a) O persoal seleccionado non poderá renunciar ao taller, salvo por causa de forza maior suficientemente xustificada, por necesidades do servizo ou por causas acreditadas documentalmente pola persoa responsable do departamento administrativo en que desenvolve o seu labor. A renuncia debe ser comunicada por escrito á EGAP cunha antelación de 7 días hábiles antes do comezo do taller, sempre que sexa posible, para que se poida cubrir a vacante. A renuncia presentarase acompañada da acreditación documental que certifique a súa causa. Aquela renuncia ou abandono non xustificado debidamente suporá a exclusión do seleccionado das convocatorias do ano en curso e das do ano seguinte, de acordo co disposto na resolución do 4 de xaneiro de 2008 pola cal se fan públicos os criterios de participación nas actividades docentes da Escola Galega de Administración Pública.
b) Durante a realización das actividades formativas levarase un control permanente da asistencia mediante os sistemas que se establezan para o efecto e, así mesmo, constarán como incidencias as ausencias dentro de cada sesión. Isto implica que o persoal que participe no taller terá que anotar a hora de chegada ou saída, de ser o caso, durante a duración oficial do taller, para poder acreditar o tempo que faltou. De non facelo así e realizarse un control de asistencia extraordinario, perderá o dereito a recibir o certificado.
11. Certificados.
a) Outorgaráselle o correspondente certificado de asistencia ao alumnado que participe con regularidade e dedicación no desenvolvemento do taller. Para os efectos de avaliar os coñecementos adquiridos polo alumnado, a EGAP poderá fixar a realización das probas que considere oportunas.
b) É obrigatoria a asistencia con puntualidade a todas as sesións do taller. Calquera ausencia non xustificada ou xustificada insuficientemente implicará a perda do dereito ao certificado acreditativo de participación no taller.
Unicamente poderá autorizarse a ausencia por causas xustificadas, que se acreditarán documentalmente ante o servizo competente da EGAP ou ante a persoa responsable do taller nun prazo máximo de 10 días despois de que este finalice e, en ningún caso, esta ausencia poderá superar o 15% das horas lectivas.
c) Para que quede coñecemento e constancia no seu expediente, as persoas participantes no taller terán que facilitarlle unha copia das certificacións recibidas ao servizo de persoal do centro directivo o que estean adscritas.
Santiago de Compostela, 24 de xullo de 2008.
Carlos Suárez-Mira Rodríguez
Director da Escola Galega de Administración Pública